На основу члана 44. став 2. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21 и 78/21 ), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Галерије савремене ликовне уметности Ниш ("Службени лист града Ниша", број 80/13 – пречишћен текст, 115/16, 99/20 и 85/21),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Галерије савремене ликовне уметности Ниш за 2023. годину, број 582, који је донео Управни одбор ове установе, на седници одржаној 16.12.2022 .године.

 II Програм рада Галерије савремене ликовне уметности Ниш за 2023. годину реализоваће се у складу са Финансијским планом ове установе за 2023. годину.

 III Решење доставити Галерији савремене ликовне уметности Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

***О б р а з л о ж е њ е***

 На основу члана 44. став 1. тачка 5) Закона о култури („Службени гласник Републике Србије“, број 72/09, 13/16, 30/16- испр., 6/20, 47/21 и 78/21), члана 15. став 1. тачка 5. Одлуке о оснивању Галерије савремене ликовне уметности Ниш („Службени лист Града Ниша", број 80/13 – пречишћен текст, 115/16, 99/20 и 85/21) и члана 38. Статута Галерије савремене ликовне уметности Ниш, управни одбор Галерије савремене ликовне уметности Ниш, на седници одржаној 16.12.2022. године, донео је Програм рада Галерије савремене ликовне уметности Ниш за 2023. годину, број 582, и доставио га Градској управи за друштвене делатности на даљу надлежност.

Програм рада Галерије савремене ликовне уметности Ниш за 2023. годину реализоваће се кроз изложбену, издавачко-информативну и едукативну активност. Галерија планира и реализацију две традиционалне годишње манифестације - Ликовну колонију Сићево 2023 и Графичку радионицу Сићево 2023, као и учешће у манифестацијама „Музеји за 10“ и „Ноћ музеја“.

 Галерија ће у 2022. години приредити 31 изложбу, и то: 11 изложби у великој сали Официрског дома, 11 у Павиљону у Тврђави и 9 у „Салону 77“. Изложбени програм Галерије савремене ликовне уметности Ниш чине 12 колективних и 19 самосталних изложби. Поред традиционалних изложби које се одржавају сваке године (Нишки салон, Нишки цртеж, Ликовна колонија Сићево), бијенално (Графичка радионица Сићево) или тријенално (изложба Ликовних уметника Ниша), ове године ће се одржати две колективне изложбе посвећене значајним јубилејима - 75 година од оснивања Уметничке школе у Нишу и 20 година постојања Факултета уметности у Нишу. Такође поводом обележавања три века од градње нишке Тврђаве, ГСЛУ Ниш приредиће колективну изложбу која ће сведочити о некадашњем и данашњем изгледу Тврђаве.

У оквиру самосталних изложби, у Програм је ушло 15 изложби по одлуци Уметничког савета (од 42 приспела захтева на конкурсу), затим изложба Јелене Китић (доцент на ФУ у Нишу) и Биљане Јанковић (професор у Уметничкој школи) и три изложбе ретроспективног карактера, и то: изложба „50 година рада Драгана Момчиловића – графичког дизајнера и уметника“, затим изложба „55 + 25“ - заједничка изложба две уметнице, мајке и ћерке Биљане Крстић и Иване Савић, и ретроспективна изложба In memoriam карактера, посвећена познатом вајару Николи Антову (1933-2019). Најбројније су изложбе слика, али биће и изложби скулптура, цртежа, плаката, фотографија и мултимедија. Самосталним изложбама представиће се уметници из Београда, Новог Сада, Краљева, Ужица, као и уметници из Француске, Канаде и Републике Српске.

Галерија планира, на бази сарадње са сродним установама, различите гостујуће изложбе у другим срединама (Подгорица, Нови сад, Београд).

Чланом 33. Одлуке о буџету Града Ниша за 2023. годину („Службени лист Града Ниша“, број 131/22) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски планУ складу са наведеним, управни одбор Установе донео је Финансијски план Галерије савремене ликовне уметности Ниш за 2023. годину, који је у циљу целовитог сагледавања Програма достављен у прилогу.

Имајући у виду да је Програм рада Галерије савремене ликовне уметности Ниш за 2023. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Галерије савремене ликовне уметности Ниш за 2023. годину, као у диспозитиву.

вршилац дужности заменика начелника

 Градске управе за друштвене делатности

Павлина Михајленко